Twee vermeende rowers dood, 11 vas na skieteryDie skietery het Donderdagoggend in Tulsa Park, Johannesburg plaasgevind. (Foto: ER24) Twee vermeende sakerowers is Donderdagoggend in Johannesburg doodgeskiet nadat ŉ skietgeveg met die polisie uitgebreek het. Altesame 11 verdagtes is ook in die proses in hegtenis geneem. Lt.genl. Elias Mawela, provinsiale polisiekommissaris, sê die polisie se voorlopige ondersoek dui daarop dat ŉ groep van meer as 20 persone die oggend die Thulisa Park-besigheidspark ingevaar het. Daar word beweer dat hulle beplan het om verskeie ondernemings te beroof, onder andere ŉ maatskappy wat sonpanele verkoop en installeer. “Hulle het in verskeie motors gery asook ŉ vragmotor en dit is duidelik dat hulle net een doel gehad het en dit was om te roof,” sê hy. Volgens kol. Noxolo Kweza, polisiewoordvoerder, het ŉ veiligheidsmaatskappy die vermeende rowers in Heidelbergweg betrap en die polisie ontbied. “Toe die veiligheidsmaatskappy die verdagtes probeer voorkeer het, het die vermeende rowers op hul begin skiet,” sê sy. “Die veiligheidsmaatskappy het teruggeskiet en is later deur die polisie bygestaan.” Ross Campbell, woordvoerder van ER24, het bevestig dat twee van die verdagtes noodlottige skietwonde opgedoen het en dat ŉ veiligheidswag ernstig beseer is. “ŉ 40-jarige veiligheidswag het ŉ skietwond opgedoen en was in ŉ ernstige maar stabiele toestand toe die paramedici op die toneel aangekom het. Hy is met lewensondersteunende intervensies behandel voordat hy na ŉ nabygeleë private hospitaal geneem is.” Elf van die verdagtes is in hegtenis geneem. Daar is ook op twee motors en altesaam tien vuurwapens – agt pistole en twee AK47’s – beslag gelê. Mawela het Donderdag onderneem om hande te vat met verskeie wetstoepassingsowerhede om te verseker dat groepe soos dié agter tralies beland.